Nihi babauu susu kaa biɛ Yehowa Odasefohi ɔ ji jami ehe ko biɛ. Se jeha 2,700 nɛ be ɔ, a tsɛɔ nihi nɛ a sɔmɔɔ anɔkuale Mawu kake ɔ ke Mawu we ‘odasefohi.’ (Yesaya 43:10-12) Biɛ nɛ a kɛ tsɛ wɔ hluu kɛ ba si 1931 ɔ ji Baiblo Kaseli. Mɛni he je nɛ wa tsake wa biɛ kɛ pee Yehowa Odasefohi ɔ?
Biɛ nɛ ɔ haa nihi leɔ Mawu nɛ wa jaa. Kaa bɔ nɛ blema Baiblo nɛ a kɛ nine ngma a tsɔɔ ɔ, Mawu biɛ nɛ ji Yehowa a jeɔ kpo ngɛ Baiblo ɔ mi si akpehi abɔ. Ngɛ Baiblo sisi tsɔɔmihi fuu a mi ɔ, a je biɛ nɛ ɔ nɛ a kɛ sablaihi kaa Nyɔmtsɛ aloo Mawu to nane mi. Se kɛ̃ ɔ, anɔkuale Mawu ɔ je e biɛ nitsɛ nɛ ji Yehowa a kpo kɛ tsɔɔ Mose nɛ e de lɛ ke: “Biɛ nɛ ɔ ji ye biɛ kɛ yaa neneene.” (2 Mose 3:15) E gu blɔ nɛ ɔ nɔ kɛ tsɔɔ kaa e slo lɛ ngɛ lakpa mawuhi tsuo a he. Wa bua jɔ kaa a kɛ Mawu biɛ klɔuklɔu nɛ ɔ tsɛɔ wɔ.
Biɛ nɛ ɔ tsɔɔ nítsumi nɛ wa tsuɔ. Kɛ je Habel nɔ ɔ, dali babauu nɛ a hi si blema a ye hemi kɛ yemi nɛ a ngɛ ngɛ Yehowa mi ɔ he odase kɛ tsɔɔ nihi. Noa, Abraham, Sara, Mose, David, kɛ ni kpahi nɛ a hi si jeha lafahi abɔ nɛ be ɔ, piɛɛ ‘odasefohi babauu kaa bɔku’ ɔ a he. (Hebri Bi 11:4–12:1) Kaa bɔ nɛ nɔ ko ma nyɛ maa ye odase kɛ ha nɔ ko nɛ́ e yi fɔ ngɛ kojomi he ɔ, jã nɔuu nɛ wɔ hu wa ma wa juɛmi nya si kaa wa ma ha nɛ nihi nɛ a le anɔkuale munyu nɛ kɔɔ Mawu he ɔ.
Wa ngɛ Yesu kasee. Baiblo ɔ tsɛɔ Yesu ke, ‘odasefo no anɔkualetsɛ.’ (Kpojemi 3:14) Yesu nitsɛ de ke e ‘ha nɛ nihi le Mawu biɛ ɔ,’ nɛ e ya nɔ nɛ e ye “anɔkuale” nɛ kɔɔ Mawu he ɔ he odase. (Yohane 17:26; 18:37) Enɛ ɔ he ɔ, e sa nɛ a kɛ Yehowa biɛ ɔ nɛ tsɛ Kristo se nyɛɛli anɔkualetsɛmɛ ɔmɛ, konɛ mɛ hu a tsɔɔ ni kpahi biɛ nɛ ɔ. Enɛ ɔ ji nɔ́ nɛ Yehowa Odasefohi bɔɔ mɔde kaa a maa pee.
Mɛni he je nɛ Baiblo Kaseli ɔmɛ tsake a biɛ kɛ pee Yehowa Odasefohi ɔ?
Mɛni be ji nɛ ɔ nɛ Yehowa ná e we odasefohi ngɛ zugba a nɔ?
Mɛnɔ ji Yehowa we Odasefo no nɛ pe kulaa?